CELEX: 32014D0188
Language: el
Date: 2014-04-03 00:00:00
Title: (2014/188/EE): Εκτελεστική απόφαση της Επιτροπής, της 3ης Απριλίου 2014 , για την ταυτοποίηση των τεχνικών προδιαγραφών ΤΠΕ που είναι επιλέξιμες για χρήση στις δημόσιες συμβάσεις [κοινοποιηθείσα υπό τον αριθμό C(2014) 2120]

5.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 102/18
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Απριλίου 2014
   για την ταυτοποίηση των τεχνικών προδιαγραφών ΤΠΕ που είναι επιλέξιμες για χρήση στις δημόσιες συμβάσεις
   
      
         [κοινοποιηθείσα υπό τον αριθμό C(2014) 2120]
      
   
   
      (2014/188/EE)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 13 παράγραφος 1,
   Κατόπιν διαβούλευσης με την ευρωπαϊκή πολυμερή πλατφόρμα φορέων για την τυποποίηση των ΤΠΕ,
   Εκτιμώντας τα ακόλουθα:
   
               (1)
            
            
               Η τυποποίηση διαδραματίζει σημαντικό ρόλο στην υποστήριξη της στρατηγικής «Ευρώπη 2020», όπως ορίζεται στην ανακοίνωση της Επιτροπής με τίτλο «Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη» (2). Πολλές εμβληματικές πρωτοβουλίες της στρατηγικής «Ευρώπη 2020» υπογραμμίζουν τη σημασία της εθελοντικής τυποποίησης σε αγορές προϊόντων ή υπηρεσιών προκειμένου να εξασφαλίζεται η συμβατότητα και η διαλειτουργικότητα μεταξύ προϊόντων και υπηρεσιών, να προωθείται η τεχνολογική ανάπτυξη και να παρέχεται υποστήριξη στην καινοτομία.
            
         
               (2)
            
            
               Στην ψηφιακή κοινωνία, τα προϊόντα τυποποίησης καθίστανται αναγκαία για να εξασφαλίζεται η διαλειτουργικότητα μεταξύ συσκευών, εφαρμογών, αποθετηρίων δεδομένων, υπηρεσιών και δικτύων. Η ανακοίνωση της Επιτροπής με τίτλο «Ένα στρατηγικό όραμα για τα ευρωπαϊκά πρότυπα: Προχωρώντας προς τα εμπρός για την ενίσχυση και την επιτάχυνση της βιώσιμης ανάπτυξης της ευρωπαϊκής οικονομίας έως το 2020» (3) αναγνωρίζει την ιδιαιτερότητα της τυποποίησης των ΤΠΕ, στο πλαίσιο της οποίας συχνά αναπτύσσονται λύσεις, εφαρμογές και υπηρεσίες ΤΠΕ από παγκόσμια φόρουμ και κοινοπραξίες για τις ΤΠΕ που έχουν αναδειχθεί σε ηγετικούς οργανισμούς ανάπτυξης προτύπων ΤΠΕ.
            
         
               (3)
            
            
               Ο κανονισμός (ΕΕ) αριθ. 1025/2012 έχει σκοπό τον εκσυγχρονισμό και τη βελτίωση του ευρωπαϊκού πλαισίου τυποποίησης. Θεσπίζει ένα σύστημα βάσει του οποίου η Επιτροπή μπορεί να αποφασίσει να ταυτοποιήσει τις σχετικότερες και ευρύτερα αποδεκτές τεχνικές προδιαγραφές των ΤΠΕ που έχουν εκδοθεί από οργανισμούς που δεν είναι ευρωπαϊκοί, διεθνείς ή εθνικοί οργανισμοί τυποποίησης. Η δυνατότητα να χρησιμοποιηθεί το πλήρες φάσμα των τεχνικών προδιαγραφών των ΤΠΕ κατά την προμήθεια υλισμικού, λογισμικού και υπηρεσιών τεχνολογίας των πληροφοριών θα καταστήσει δυνατή τη διαλειτουργικότητα, θα βοηθήσει να αποφεύγονται οι εγκλωβισμοί για τις δημόσιες διοικήσεις και θα ενθαρρύνει τον ανταγωνισμό στον τομέα της προμήθειας διαλειτουργικών λύσεων ΤΠΕ.
            
         
               (4)
            
            
               Οι τεχνικές προδιαγραφές των ΤΠΕ που μπορούν να είναι επιλέξιμες για χρήση στις δημόσιες συμβάσεις πρέπει να συμμορφώνονται με τις απαιτήσεις που ορίζονται στο παράρτημα II του κανονισμού (ΕΕ) αριθ. 1025/2012. Η συμμόρφωση με τις απαιτήσεις αυτές εξασφαλίζει, για τις δημόσιες αρχές, ότι οι τεχνικές προδιαγραφές των ΤΠΕ καθορίζονται σύμφωνα με τις αρχές του ανοικτού χαρακτήρα, της ισότητας, της αντικειμενικότητας και της μη επιβολής διακρίσεων, που αναγνωρίζονται από τον Παγκόσμιο Οργανισμό Εμπορίου (ΠΟΕ) στον τομέα της τυποποίησης.
            
         
               (5)
            
            
               Η απόφαση για την ταυτοποίηση των προδιαγραφών των ΤΠΕ πρόκειται να εκδοθεί ύστερα από διαβούλευση με την ευρωπαϊκή πολυμερή πλατφόρμα φορέων για την τυποποίηση των ΤΠΕ η οποία συγκροτήθηκε με την απόφαση 2011/C 349/04 της Επιτροπής (4) όπως συμπληρώνεται από άλλες μορφές διαβούλευσης με εμπειρογνώμονες του κλάδου.
            
         
               (6)
            
            
               Στις 17 Οκτωβρίου 2013 η ευρωπαϊκή πολυμερής πλατφόρμα φορέων για την τυποποίηση των ΤΠΕ αξιολόγησε μια πρώτη δέσμη έξι τεχνικών προδιαγραφών ΤΠΕ: πρωτόκολλο Ίντερνετ, 6η έκδοση («IPv6»), πρωτόκολλο Lightweight Directory Access, έκδοση 3, («LDAPv3»), επεκτάσεις ασφάλειας του συστήματος ονομάτων χώρου (Domain Name System Security Extensions — «DNSSEC»), DomainKeys Identified Mail Signatures («DKIM») ECMAScript-402 Internationalisation Specification («ECMA-402») και επεκτάσιμη γλώσσα σήμανσης (Εxtensible Markup Language, έκδοση 1.0 («W3C XML»). Η πλατφόρμα έδωσε θετική γνωμοδότηση σχετικά με την ταυτότητα των εν λόγω τεχνικών προδιαγραφών. Στη συνέχεια οι έξι τεχνικές προδιαγραφές υποβλήθηκαν σε ευρεία δημόσια διαβούλευση, η οποία επιβεβαίωσε τη γνώμη της πλατφόρμας.
            
         
               (7)
            
            
               Η προδιαγραφή «IPv6» που εκδόθηκε από την Ομάδα Μελέτης του Ίντερνετ (Διαδίκτυο Engineering Task force — «IETF») περιλαμβάνει ένα σύνολο τεχνικών προδιαγραφών που πρέπει να εφαρμόζονται σε ένα ευρύ φάσμα εξοπλισμού και υπηρεσιών μέσω διαφορετικών σειρών «αιτήσεων για σχολιασμό» (Requests for Comments — «RFC»). Ανάλογα με το περιεχόμενο και την εφαρμογή, οι αγοραστές του δημοσίου θα πρέπει να επιλέγουν τις RFC που απαιτούνται για κάθε προϊόν ή υπηρεσία, χωρίς να εμποδίζεται η διαλειτουργικότητα. To «IPv6» επεκτείνει τον αριθμό των διαθέσιμων διευθύνσεων IP επιτρέποντας, κατ' αυτό τον τρόπο, την αύξηση του αριθμού των λειτουργικών συστημάτων, των εξυπηρετητών παγκόσμιου ιστού, των μηχανών αναζήτησης και των ιστοτόπων πολυμέσων, ώστε να αλληλεπιδρούν με επιτυχία. Το «IPv6» βασίζεται σε προηγμένες τεχνολογικές εξελίξεις και υποστηρίζει τη συνεχή ανάπτυξη του διαδικτύου, καθιστώντας δυνατά νέα σενάρια στο διαδίκτυο, όπως το Διαδίκτυο των Πραγμάτων.
            
         
               (8)
            
            
               Το «LDAPv3» είναι ένα πρωτόκολλο Ίντερνετ που εκδόθηκε από την Ομάδα Μελέτης του Ίντερνετ (IETF) για την πρόσβαση σε υπηρεσίες καταλόγου που ενεργούν σύμφωνα με τα μοντέλα δεδομένων και υπηρεσιών Χ.500. Το «LDAPv3» ορίζεται σε μια κανονική σειρά «αιτήσεων για σχολιασμό» (RFC) που καθορίζονται λεπτομερώς στις RFC 4510-έως-4519 και μπορούν να εξασφαλίζουν υψηλή διαθεσιμότητα με αντιγραφή των εξυπηρετητών LDAP. Τα περισσότερα προϊόντα για τις υπηρεσίες καταλόγου που παρουσιάζουν ενδιαφέρον για την αγορά υποστηρίζουν το «LDAPv3». Πρόκειται για μια σταθερή τεχνολογία που έχει τη δυνατότητα να αυξήσει τη διαλειτουργικότητα και συνιστά εκ των πραγμάτων πρότυπο για επαλήθευση της ταυτότητας, εξουσιοδότηση και καταλόγους διευθύνσεων/χρηστών για τα συστήματα ΤΠΕ, που μπορεί να παρέχει καλύτερη προσβασιμότητα και συνέχεια, ιδίως για τις δημόσιες υπηρεσίες τις οποίες πρόκειται να παρέχει η δημόσια διοίκηση.
            
         
               (9)
            
            
               Η «DNSSEC» εκδόθηκε από την Ομάδα Μελέτης του Ίντερνετ (IETF) και αποτελεί επέκταση ασφάλειας του Συστήματος Ονομάτων Χώρου (Domain Name System — DNS) που παρέχει έλεγχο προέλευσης των δεδομένων και προστασία της ακεραιότητας των δεδομένων για το ίδιο το Σύστημα Ονομάτων Χώρου (DNS). Η ταυτοποίηση «DNSSEC» περιλαμβάνει το σύνολο των εγγράφων τα οποία αποτελούν τον πυρήνα των επεκτάσεων ασφάλειας του DNS που απαιτούνται για την υποστήριξη του πεδίου δημόσιων συμβάσεων της «DNSSEC». Με τη «DNSSEC», το DNS είναι καταλληλότερο για την ανταλλαγή παραμέτρων της υπηρεσίας ασφάλειας που συνδέονται με ονόματα χώρου. Αυτό ενισχύει την εμπιστοσύνη στο DNS (μια κρίσιμη και θεμελιώδη υπηρεσία του διαδικτύου) στο σύνολό του και με τον τρόπο αυτό επιτρέπει τη χρήση του για την αποθήκευση πιστοποιητικών, τη διανομή και την υποδομή επαλήθευσης των εφαρμογών.
            
         
               (10)
            
            
               Το «DKIM» είναι μια τεχνική προδιαγραφή ΤΠΕ που έχει αναπτυχθεί από την Ομάδα Μελέτης του Ίντερνετ (IETF) και επιτρέπει σε πρόσωπα, ρόλους ή οργανισμούς που κατέχουν τον χώρο υπογραφής να απαιτούν κάποια ευθύνη για ένα μήνυμα μέσω της σύνδεσης του χώρου με το μήνυμα. Το DKIM διαχωρίζει το ζήτημα της ταυτότητας του υπογράφοντα το μήνυμα από τον φερόμενο συντάκτη του μηνύματος. Η επιβεβαίωση της ευθύνης επικυρώνεται με κρυπτογραφική υπογραφή και με απευθείας ερώτημα προς τον χώρο του υπογράφοντα για αναζήτηση του κατάλληλου δημόσιου κλειδιού. Το «DKIM» εφαρμόζεται σε πολλούς τομείς της αγοράς, δηλαδή στον χρηματοπιστωτικό και τραπεζικό τομέα, στους παρόχους υπηρεσιών ηλεκτρονικού ταχυδρομείου, στα κοινωνικά δίκτυα ή στους παρόχους υπηρεσιών διαδικτυακού εμπορίου. Εάν χρησιμοποιηθεί από τις δημόσιες αρχές, το «DKIM» θα ορίσει ένα βασικό επίπεδο εμπιστοσύνης για την προέλευση των επικοινωνιών, προκειμένου να βελτιωθεί η διαλειτουργικότητα μεταξύ των οργανισμών αποστολής και λήψης.
            
         
               (11)
            
            
               Η «ECMA-402», που αναπτύχθηκε από την Ecma International, είναι μια γενική γλώσσα προγραμματισμού πολλαπλών εφαρμογών που περιγράφεται από αρκετές προδιαγραφές που προσαρμόζονται στις γλωσσικές και πολιτισμικές συμβάσεις που χρησιμοποιούνται από διάφορες ανθρώπινες γλώσσες και χώρες. Το φάσμα ΕCMAScript είναι μια ευρέως χρησιμοποιούμενη γλώσσα προγραμματισμού στο διαδίκτυο, και στην Ευρώπη. Η χρήση της είναι πολύ ευρεία· καλύπτει εφαρμογές που βασίζονται σε διαδικτυακούς πελάτες όπως οι φυλλομετρητές του διαδικτύου, ή εφαρμογές βάσει διακομιστή όπως οι ηλεκτρονικές τραπεζικές συναλλαγές, οι διακομιστές ηλεκτρονικού ταχυδρομείου ή ακόμη και τα ηλεκτρονικά παιχνίδια, ενώ αποτελεί επίσης σημαντική γλώσσα προγραμματισμού που χρησιμοποιείται για τον Παγκόσμιο Ιστό. Τα χαρακτηριστικά διεθνοποίησης που προσφέρει η ECMA-402 αποτελούν μια ιδιαίτερα σημαντική ενίσχυση της ΕCMAScript για το πολύγλωσσο ευρωπαϊκό περιβάλλον. Οι προδιαγραφές και τα πρότυπα της ECMAScript συμβάλλουν αποτελεσματικά στη βελτίωση της διαλειτουργικότητας και πολύ συχνά περιλαμβάνονται σε εθνικούς καταλόγους προτύπων και προδιαγραφών διαλειτουργικότητας για τους σκοπούς των δημόσιων συμβάσεων.
            
         
               (12)
            
            
               Η «W3C XML», που εκδόθηκε από την Κοινοπραξία Παγκόσμιου Ιστού (W3C), είναι μια δέσμη σχετικών προδιαγραφών για τη δόμηση δεδομένων που προωθεί την ευρείας κλίμακας ανταλλαγή πληροφοριών και υπολογιστικών πόρων. Η ΧΜL έκδοση 1.0 είναι ένας από τους ευρύτερα χρησιμοποιούμενους μορφοτύπους ανταλλαγής δομημένων πληροφοριών σήμερα και πολλές άλλες προδιαγραφές μορφοτύπου δεδομένων έχουν δημιουργηθεί με βάση επεκτάσεις του XML. Η διαδεδομένη της χρήση ως μορφοτύπου μεταξύ προσώπων και μεταξύ υπολογιστών για την κοινοποίηση πληροφοριών, την καθιστά αναπόσπαστο στοιχείο των περισσότερων χρήσεων του διαδικτύου. Οι αγοραστές θα πρέπει να επιλέγουν τις προδιαγραφές που ανταποκρίνονται στις απαιτήσεις για τις οποίες πρέπει να αναθέσουν σύμβαση. Η ευρεία διείσδυση του XML στις παγκόσμιες αποθήκες και δίκτυα δεδομένων θα διασφαλίσει ότι το XML θα είναι βασικός μορφότυπος για την παγκόσμια διαλειτουργικότητα των ΤΠΕ μεταξύ εφαρμογών, υπηρεσιών και προϊόντων για τις επόμενες δεκαετίες,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι τεχνικές προδιαγραφές των ΤΠΕ που είναι επιλέξιμες για χρήση στις δημόσιες συμβάσεις ορίζονται στο παράρτημα.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 3 Απριλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 316 της 14.11.2012, σ. 12.
   
      (2)  COM(2010) 2020 τελικό της 3ης Μαρτίου 2010.
   
      (3)  COM(2011) 311 τελικό της 1ης Ιουνίου 2011.
   
      (4)  Απόφαση 2011/C 349/04 της Επιτροπής, της 28ης Νοεμβρίου 2011, σχετικά με τη σύσταση της ευρωπαϊκής πολυμερούς πλατφόρμας φορέων για την τυποποίηση των ΤΠΕ (ΕΕ C 349 της 30.11.2011, σ. 4).
   
      ΠΑΡΑΡΤΗΜΑ
      
         Πίνακας 1
      
      
         Ομάδα Μελέτης του Ίντερνετ (Διαδίκτυο Engineering Task force — IETF)
          (1)
      
      
                  Αριθ.
               
               
                  Τίτλος της τεχνικής προδιαγραφής των ΤΠΕ
               
            
                  1
               
               
                  Πρωτόκολλο Ίντερνετ, 6η έκδοση («IPv6»)
               
            
                  2
               
               
                  Πρωτόκολλο Lightweight Directory Access, έκδοση 3 («LDAPv3»)
               
            
                  3
               
               
                  Επεκτάσεις ασφάλειας του συστήματος ονομάτων χώρου (Domain Name System Security Extensions — «DNSSEC»)
               
            
                  4
               
               
                  DomainKeys Identified Mail Signatures («DKIM»)
               
            
         
      
         Πίνακας 2
      
      
         Ecma International
          (2)
      
      
                  Αριθ.
               
               
                  Τίτλος της τεχνικής προδιαγραφής των ΤΠΕ
               
            
                  1
               
               
                  ECMAScript-402 Internationalisation Specification («ECMA-402»)
               
            
         
      
         Πίνακας 3
      
      
         Κοινοπραξία Παγκόσμιου Ιστού (W3C)
          (3)
      
      
                  Αριθ.
               
               
                  Τίτλος της τεχνικής προδιαγραφής των ΤΠΕ
               
            
                  1
               
               
                  Επεκτάσιμη γλώσσα σήμανσης (Extensible Markup Language), έκδοση 1.0 («W3C XML»)
               
            
         (1)  IETF c/o Διαδίκτυο Society, 1775 Wiehle Avenue, Suite 201, Reston, VA USA (http://www.ietf.org/).
      
         (2)  Ecma International, Rue du Rhône 14, CH-1204 Geneva, τηλ. +41 228496000, φαξ +41 228496001 (http://www.ecma-international.org/).
      
         (3)  W3C, 2004 route de Lucioles, Sophia-Antipolis, Biot 06410, τηλ. +33 492385076, φαξ +33 492387822 (http://www.w3.org/).